Bikir

Bikir, beka, bonglai, bonglai kayu, bolai, bolai kayu, boli, bongloi, boloi, merulai, merlai, merkulai, kulai, molar atau biji lunang (Oroxylum indicum) ialah spesies tumbuhan berbunga yang terdapat di hutan Malaysia serta di negara-negara ASEAN yang lain.

Pucuk dan buah muda bonglai boleh dibuat ulam dengan dicelurkan dahulu sebelum dimakan dengan sambal belacan, budu mahupun cencaluk. Buahnya yang masih muda boleh dibuat kerabu. Daunnya berasa sedikit kelat dan pedas.

Ciri botani

Pokoknya sederhana besar setinggi 20 m, tidak banyak dahan. Daunnya majmuk, sederhana besar, dengan anak daun berukuran lebar yang hampir sama, bertangkai pendek, berbentuk lonjong; pucuk mudanya berwarna hijau kekuningan dan bertukar hijau tua setelah matang. Bunganya majmuk, sederhana besar, berbentuk corong, putih kekuningan, berbau busuk dan terdapat dalam jambak bunga yang keluar di hujung dahan. Buahnya besar, panjang meleper, sedikit bengkok dan berjuntai. Bijinya kecil, banyak terkandung dalam buah, sangat nipis dan putih bersayap.

Khasiat
Ia mengandungi air, karbohidrat, tanin, baikalin, glukosa, serat, krisin, alkoloid, kalsium, kalium, zink, zat besi, magnesium, fosforus dan vitamin.

Bonglai dikatakan boleh merawat sakit perut, rematisme, luka yang membawa jangkitan, angin dalam perut atau usus, demam panas, kolera, bengkak sendi, disenteri, sakit kepala, limpa bengkak, sakit gigi, sakit urat, tekanan darah tinggi dan darah bertoksik atau kotor. Ia juga sesuai dijadikan pembuka selera makan dan rawatan ibu selepas bersalin.

Nama berkait 
Terdapat juga pokok yang mempunyai nama yang hampir serupa, antaranya adalah :-
 Bonglai bukit

Rujukan 

Bonglai
Ulam